Klus, Martin, poslanec NR SR (2017-09-07):
Pekný večer prajem. Milé dámy, vážení páni, kolegyne, kolegovia, ak dovolíte, ja by som veľmi stručne možno spomenul pár dôležitých faktov, ktoré som chcel hovoriť pánovi ministrovi okrem iného vo faktickej poznámke, ale tesne predtým, ako som ju chcel predniesť, tak nám zo sály odišiel. Napriek tomu mi nedá, aby som pár slov na dôležité témy, ktoré spomenul vo svojom príhovore, nespomenul. Nesúvisia priamo síce s kauzou Čistý deň, ktorá je primárnym dôvodom na jeho odvolávanie, ale súvisí s vedením jeho rezortu, o ktorom sa vyjadril tak, že pod jeho vedením prišli nové investície, že tu máme sústavný rast, máme tu pokles nezamestnanosti a rast zamestnanosti, vďaka nemu a jeho rezortu tu na Slovensku máme enormný rast životnej úrovne, aký história tejto krajiny nepamätala. Áno, dá sa s niektorými týmito faktormi súhlasiť na niektorých miestach na Slovensku. Ja by som ale pánovi ministrovi chcel pripomenúť, že z kraja, z ktorého pochádzam ja, máme celkom iné zážitky a o všetkom sa dá hovoriť aj v súvislosti s percentuálnou mierou nezamestnanosti. Spomeniem len niektoré okresy, ktoré sú nad 10-percentnou nezamestnanosťou: Žarnovica – takmer 12 %, Banská Štiavnica – 13,5 %, Veľký Krtíš – 14,28, Lučenec – 14,87, Poltár – 17,93 %, Revúca – 22,32 % a rekordmanom na Slovensku je už dlhé obdobie Rimavská Sobota – 24,76 percenta. Pán minister, ako chodím po našom kraji, ako sa rozprávam s občanmi nášho kraja, najmä v týchto okresoch všetky tie faktory, ktoré ste spomenuli, že sú príkladom dobrého vedenia vášho ministerstva, občania necítia. Práve naopak, nemajú pocit, že by im rástla zamestnanosť, nemajú pocit, že by klesala nezamestnanosť a už vôbec nemajú pocit, že by im rástla životná úroveň. Mnohí mladí ľudia, najmä mladí ľudia z týchto okresov odchádzajú a nemajú vôbec v pláne sa vrátiť. Na druhej strane – a toto tiež treba zdôrazniť – stretávam sa so zamestnávateľmi z týchto konkrétnych okresov, ktorí nemajú koho zamestnať. Pýtam sa teda, pán minister, kde sa asi stala chyba. Skutočne tak kompetentne vediete váš rezort, keď tu máme takto dva diametrálne odlišné zážitky? Alebo skúsim z iného súdka. Takisto to súvisí s tým, čomu sa momentálne venujem najviac, a to je krajská politika, krajské kompetencie. Už tu moja kolegyňa hovorila o domovoch sociálnych služieb. Ja mám podobné zážitky z niektorých z nich, v ktorých vo skutočne fatálnych podmienkach žijú mnohí naši spoluobčania, možno v budúcnosti moji rodičia alebo naši starí rodičia. A práve v týchto domovoch sociálnych služieb máme niekoľko veľmi vážnych vecí, ktoré priamo súvisia s vedením vášho rezortu. Najmä sa sťažujú všetci riaditelia týchto domovov sociálnych služieb na dlhodobo nízke mzdy zamestnancov, pričom napríklad z jedného konkrétneho mám nasledovnú skúsenosť. Priemerná čistá mzda zamestnancov vrátane vedúcich pracovníkov a štatutára – 464 eur. Číslo síce skresľujú úväzky, ale aj napriek tomu je na všetkých pozíciách práca ťažká, psychicky aj fyzicky náročná, prevažne vykonávaná ženami vo veku 45 až 60 rokov. Pre mladých ľudí je vzhľadom na náročnosť a nízke mzdy nezaujímavá. Toto je prepojená nádoba s iným vážnym problémom, ktorému čelia, nedostatočný počet zamestnancov. Nie je možná zastupiteľnosť, prenášame veľa nevyčerpateľnej dovolenky do ďalšieho roka, nahrádzame zamestnancov využívaním aktívnych opatrení trhu práce, čo má však ale svoje nevýhody. Toto sa totiž dá robiť len na určitú dobu a, samozrejme, aktívne opatrenia na trhu práce, tak ako sú spomínané a ako ich často a rád spomína aj pán minister, neumožňujú adekvátny výber najmä kvalifikovanej pracovnej sily. „Berieme všetko, čo nám úrad práce ponúkne,“ citujem pani riaditeľku, „a na týchto zamestnancov nemáme právny dosah. Nie je zmluva, povinnosti si plnia, ako chcú, je tu zlá dochádzka, nedôveryhodnosť v styku s klientami a podobne.“ Pán minister, toto sú reálne problémy reálnych ľudí a ja by som bol rád, ak by ste sa im konečne začali aktívne venovať, hoci teda o to viac verím, že už to bude váš nasledovník a nie vy sám, pretože vy na svojom poste už nemáte čo robiť. Ďakujem veľmi pekne. (Potlesk.)